62020CJ0209_RES
Kawża C-209/20
Renesola UK Ltd
vs
The Commissioners for Her Majesty’s Revenue and Customs
[talba għal deċiżjoni preliminari_imressqa mill-Upper Tribunal (Tax and Chancery Chamber)]
Sentenza tal-Qorti tal-Ġustizzja (It-Tielet Awla) tal-20 ta’ Mejju 2021
“Rinviju għal deċiżjoni preliminari – Unjoni doganali – Evalwazzjoni tal-validità – Regolament ta’ Implimentazzjoni (UE) Nru 1357/2013 – Determinazzjoni tal-pajjiż ta’ oriġini tal-moduli solari assemblati f’pajjiż terz minn ċelloli solari mmanifatturati f’pajjiż terz ieħor – Regolament (KEE) Nru 2913/92 – Kodiċi Doganali tal-Komunità – Artikolu 24 – Oriġini tal-merkanzija li l-produzzjoni tagħha tinvolvi diversi pajjiżi terzi – Kunċett tal-‘aħħar ipproċessar jew ħidma sostanzjali’”
Atti tal-istituzzjonijiet – Leġiżlazzjoni bażika u leġiżlazzjoni ta’ implimentazzjoni – Leġiżlazzjoni ta’ implimentazzjoni li għandha l-għan li tippreċiża kriterju astratt tal-leġiżlazzjoni bażika – Emenda tal-Kodiċi Doganali tal-Komunità permezz ta’ att ta’ implimentazzjoni li jispeċifika l-kunċett ta’ l-“aħħar ipproċessar jew ħidma sostanzjali” għall-finijiet tad-determinazzjoni tal-pajjiż ta’ oriġini tal-merkanzija – Setgħa diskrezzjonali tal-Kummissjoni – Żball ta’ liġi – Assenza
(Regolament tal-Kunsill Nru 2913/92, Artikoli 24, 247 u 247a; Regolament tal-Kummissjoni Nru 2454/93, Artikolu 39; Regolament tal-Kummissjoni Nru 1357/2013, premessi 1, 3, 4, 5, 6 u 7)
(ara l-punti 27 sa 35, 37, 41, 42)
Atti tal-istituzzjonijiet – Motivazzjoni – Obbligu – Portata – Regolament ta’ Implimentazzjoni li jiffissa d-dispożizzjonijiet għall-implimentazzjon tal-Kodiċi Doganali tal-Komunità – Stħarriġ ġudizzjarju
(Artikolu 296 TFUE; Regolament tal-Kummissjoni Nru 1357/2013)
(ara l-punti 36, 43, 44)
Unjoni doganali – Oriġini tal-merkanzija – Determinazzjoni – Ipproċessar jew ħidma sostanzjali – Kunċett – Operazzjoni ta’ assemblaġġ – Moduli solari assemblati f’pajjiż terz minn ċelloli solari mmanifatturati f’pajjiż terz ieħor – Għażla tal-kriterju tal-oriġini tal-ipproċessar taċ-ċelloli solari – Ammissibbiltà – Żball ta’ evalwazzjoni– Assenza
(Regolament tal-Kunsill Nru 2913/92, Artikolu 24; Regolament tal-Kummissjoni Nru 1357/2013)
(ara l-punti 38, 39, 49 sa 52 u d-dispożittiv)
Sunt
Fl-2016, il-Commissioners for Her Majesty’s Revenue and Customs (l-Awtorità tat-Taxxa u tad-Dwana, ir-Renju Unit) imponew dazji antidumping u dazji kumpensatorja fuq Renesola UK Ltd (iktar ’il quddiem “Renesola”) għall-importazzjoni, fir-Renju Unit, ta’ moduli solari assemblati fl-Indja minn ċelluli solari li joriġinaw miċ-Ċina. Din l-impożizzjoni kienet ibbażata, b’mod partikolari, fuq ir-Regolament ta’ Implimentazzjoni Nru 1357/2013 (
1
), li għandha l-effett li tagħmel dawn id-dazji applikabbli, fost l-oħrajn, għall-moduli u għall-pannelli solari prodotti f’pajjiżi terzi għajr iċ-Ċina minn ċelluli solari li ġejjin miċ-Ċina, billi tikkwalifika l-moduli solari li għall-manifattura tagħhom intervjenew diversi pajjiżi bħala li joriġinaw mill-pajjiż li minnhom joriġinaw iċ-ċelloli solari li jikkomponuhom. Din il-kwalifikazzjoni tal-oriġini hija bbażata fuq il-prinċipju ddikjarat fl-Artikolu 24 tal-Kodiċi Doganali tal-Komunità (
2
), li jgħid li l-pajjiż ta’ oriġini huwa ddeterminat mill-aħħar ipproċessar jew ħidma sostanzjali ta’ prodott, ekonomikament ġustifikati, imwettqa f’impriża mgħammra għal dan l-iskop u li jirriżultaw fil-immanifatturar ta’ prodott ġdid jew li jirrappreżentaw stadju importanti tal-manifattura.
Renesola kkontestat l-impożizzjoni ta’ dawn id-dazji quddiem qorti minħabba li r-Regolament ta’ Implimentazzjoni Nru 1357/2013 kien invalidu u minħabba li, fid-dawl tal-Artikolu 24 tal-Kodiċi Doganali tal-Komunità, il-moduli solari inkwistjoni għandhom jitqiesu bħala li joriġinaw mill-Indja. L-Upper Tribunal (Tax and Chancery Chamber) (il-Qorti Superjuri (Awla tat-Taxxa u tal-Ekwità), ir-Renju Unit), adita fl-appell, iddeċidiet li tistaqsi lill-Qorti tal-Ġustizzja dwar il-validità tar-Regolament ta’ Implimentazzjoni Nru 1357/2013 sa fejn dan jippreċiża d-determinazzjoni tal-pajjiż ta’ oriġini tal-moduli solari fid-dawl tal-kriterji stipulati fl-Artikolu 24 tal-Kodiċi Doganali tal-Komunità. Dik il-qorti tqis li l-assemblaġġ tal-moduli solari imwettaq fl-Indja minn ċelloli solari prodotti fiċ-Ċina għandu jitqies bħala proċess teknikament kumpless u delikat li jippermetti l-ksib ta’ prodotti mogħnija bi kwalitajiet speċifiċi, b’tali mod li l-moduli solari inkwistjoni għandhom jiġu kkunsidrati bħala prodotti li l-aħħar ipproċessar sostanzjali tagħhom seħħ fl-Indja u, għalhekk, bħala li huma prodotti li joriġinaw minn dan il-pajjiż terz u mhux miċ-Ċina.
Fis-sentenza tagħha, il-Qorti tal-Ġustizzja tikkonferma l-validità tar-Regolament ta’ Implimentazzjoni Nru 1357/2013 billi tqis, b’mod partikolari, li l-evalwazzjoni tal-Kummissjoni Ewropea ma hijiex ivvizzjata minn żball ta’ liġi jew minn żball manifest ta’ evalwazzjoni u, barra minn hekk, li l-adozzjoni ta’ dan ir-regolament hija ġġustifikata mill-għan ta’ implimentazzjoni koerenti u uniformi mhux biss tal-leġiżlazzjoni doganali iżda anki tal-leġiżlazzjoni antidumping tal-Unjoni.
L-evalwazzjoni tal-Qorti tal-Ġustizzja
Preliminarjament, il-Qorti tal-Ġustizzja tfakkar li l-Kodiċi Doganali tal-Komunità jawtorizza lill-Kummissjoni tadotta kull miżura neċessarja jew utli għall-implimentazzjoni tiegħu. B’mod partikolari, abbażi tal-Artikoli 247 u 247a tal-Kodiċi Doganali tal-Komunità, il-Kummissjoni tista’ tadotta atti ta’ implimentazzjoni, bħar-Regolament Nru 1357/2013, għall-finijiet tal-interpretazzjoni u tal-applikazzjoni tal-kriterji astratti stipulati fl-Artikolu 24 ta’ dan il-kodiċi. Għalhekk, fil-preżenza ta’ kategorija jew ta’ diversi kategoriji konkreti ta’ merkanzija li l-produzzjoni tagħha tinvolvi diversi pajjiżi, il-pajjiż li minnu għandha titqies li toriġina din il-merkanzija jista’ jiġi ppreċiżat permezz ta’ att ta’ implimentazzjoni, sakemm il-kriterji stabbiliti f’dan l-Artikolu 24 ikunu sodisfatti u sakemm il-pajjiż magħżul jikkostitwixxi, konsegwentement, dak ta’ fejn seħħew l-“aħħar ipproċessar jew ħidma sostanzjali” tal-imsemmija merkanzija. Fir-rigward ta’ din l-aħħar espressjoni, il-Qorti tal-Ġustizzja ppreċiżat b’mod partikolari li din tirreferi għall-istadju tal-proċess ta’ produzzjoni li matulu din il-merkanzija tikseb l-użu tagħha kif ukoll proprjetajiet u kompożizzjoni speċifiċi li din ma kellhiex qabel, u li ma jeħtiġux li jissubixxu ulterjorment bidliet kwalitattivi kbar.
Il-Qorti tal-Ġustizzja tosserva, wara dan, li att ta’ implimentazzjoni adottat mill-Kummissjoni għandu jkun iġġustifikat minn għanijiet bħal dawk li jikkonsistu f’li tiġi żgurata ċ-ċertezza legali kif ukoll l-applikazzjoni uniformi tal-leġiżlazzjoni doganali tal-Unjoni. Fl-aħħar, il-motivazzjoni ta’ tali att għandha tippermetti lill-qrati tal-Unjoni jistħarrġu l-legalità tiegħu, kemm jekk fil-kuntest ta’ rikors dirett, jew inkella f’dak ta’ rinviju għal deċiżjoni preliminari.
F’dan il-każ, il-Qorti tal-Ġustizzja tiddeċiedi, fl-ewwel lok, billi tibbaża ruħha fuq il-premessi 1, 3 u 4 tar-Regolament ta’ Implimentazzjoni Nru 1357/2013, li l-għan ta’ implimentazzjoni koerenti u uniformi tal-leġiżlazzjoni doganali u tal-leġiżlazzjoni antidumping tal-Unjoni, li fil-kuntest tagħha jiġu ffissati d-dazji antidumping u d-dazji kumpensatorja, jiġġustifika l-adozzjoni ta’ dan ir-regolament.
Fit-tieni lok, fir-rigward tal-motivazzjoni tal-imsemmi regolament, il-Qorti tal-Ġustizzja tiddeċiedi li l-Kummissjoni esponiet b’mod suffiċjenti fid-dritt ir-raġunijiet li wassluha sabiex tippreċiża l-oriġini tal-moduli u tal-pannelli solari, li jippermettu kemm li l-operaturi kkonċernati jifhmu, u jikkontestaw, ir-raġunament tal-Kummissjoni kif ukoll li l-Qorti tal-Ġustizzja tevalwa il-validità tar-regolament inkwistjoni.
Fit-tielet u l-aħħar lok, il-Qorti tal-Ġustizzja tistħarreġ ir-raġunament tal-Kummissjoni fir-rigward tad-determinazzjoni tal-pajjiż ta’ oriġini tal-prodotti inkwistjoni fid-dawl tal-kriterju tal-“aħħar ipproċessar jew ħidma sostanzjali” previst fl-Artikolu 24 tal-Kodiċi Doganali tal-Komunità. F’dan ir-rigward, il-Qorti tal-Ġustizzja tosserva li l-Kummissjoni ma wettqet l-ebda żball ta’ liġi jew żball manifest ta’ evalwazzjoni. B’mod partikolari, il-Qorti tal-Ġustizzja tikkonferma l-evalwazzjoni tal-Kummissjoni li tgħid li l-kapaċità ta’ ġbir tal-enerġija solari, u sussegwentement il-kapaċità ta’ konverżjoni tagħha f’elettriku, jikkostitwixxu proprjetajiet essenzjali taċ-ċelloli, tal-moduli kif ukoll tal-pannelli solari, u jiddeterminaw l-użu tagħhom, b’tali mod li l-ipproċessar tal-wejfers tas-siliċju f’ċelloli solari huwa iktar importanti mit-titjib magħmul matul l-istadju ulterjuri ta’ assemblaġġ taċ-ċelloli solari fi ħdan moduli jew pannelli solari u għalhekk jikkostitwixxi l-“aħħar ipproċessar sostanzjali” ta’ dawn id-diversi prodotti fis-sens tal-Artikolu 24 tal-Kodiċi Doganali tal-Komunità.
(
1
)	Regolament ta’ Implimentazzjoni tal-Kummissjoni (UE) Nru 1357/2013 tas‑17 ta’ Diċembru 2013 li jemenda r-Regolament (KEE) Nru 2454/93 li jiffissa d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (ĠU 2013, L 341, p. 47, iktar il-quddiem ir-“Regolament ta’ Implimentazzjoni Nru 1357/2013”).
(
2
)	Regolament tal-Kunsill (KEE) Nru 2913/92 tat‑12 ta’ Ottubru 1992 li jwaqqaf il-Kodiċi Doganali tal-Komunità (ĠU Edizzjoni Speċjali bil-Malti, Kapitolu 2, Vol. 4, p. 307), kif emendat bir-Regolament (KE) Nru 2700/2000 tal-Parlament Ewropew u tal-Kunsill tas‑16 ta’ Novembru 2000 (ĠU Edizzjoni Speċjali bil-Malti, Kapitolu 2, Vol. 10, p. 239, iktar ’il quddiem il-“Kodiċi Doganali tal-Komunità”).